
LIETUVOS JAUNŲJŲ ADVOKATŲ ASOCIACIJOS

ĮSTATAI

1. Bendrosios nuostatos

1.1. Tikslus Asociacijos pavadinimas: Lietuvos jaunųjų advokatų asociacija.

1.2. Šiuose įstatuose vartojami sutrumpinimai:

· Lietuvos jaunųjų advokatų asociacija – Asociacija

· Asociacijos neeilinis narių susirinkimas – Neeilinis susirinkimas

· Asociacijos valdyba – Valdyba
· Asociacijos valdybos narys – Valdybos narys

· Asociacijos prezidentas – Prezidentas

· Asociacijos viceprezidentas – Viceprezidentas

· Asociacijos iždininkas – Iždininkas

· Asociacijos generalinis sekretorius – Generalinis sekretorius

1.3. Asociacija yra ribotos civilinės atsakomybės viešasis juridinis asmuo.

1.4. Asociacija veikia pagal Lietuvos Respublikos Konstituciją, Lietuvos Respublikos civilinį kodeksą, Asociacijų įstatymą bei kitus įstatymus, Vyriausybės nutarimus, kitus teisės aktus ir šiuos įstatus.

1.5. Asociacijos buveinė yra Sporto g. 12, Vilnius, Lietuvos Respublika.
1.6. Asociacijos finansiniai metai yra kalendoriniai metai.

1.7. Asociacijos veiklos trukmė yra neribota.

2. Asociacijos tikslai, funkcijos ir uždaviniai

2.1. Pagrindiniai Asociacijos tikslai yra šie:

2.1.1. skatinti teisinį išsilavinimą, ypač ilgalaikes Asociacijos narių studijas;

2.1.2. padėti ugdyti Asociacijos narių praktinius įgūdžius;

2.1.3. atstovauti Asociacijos narių interesams.

2.2. Įgyvendindama šiuos tikslus, Asociacija:

2.2.1. rengia teisinio pobūdžio paskaitas, seminarus, diskusijas bei kursus;

2.2.2. leidžia laikraščius ir kitus informacinius leidinius teisine tematika;

2.2.3. remia ir plečia teisininkų ryšius, supažindindama juos su kitomis teisinėmis sistemomis ir kitų šalių teisine praktika;

2.2.4. atstovauja Asociacijos nariams Lietuvos Advokatų Taryboje;

2.2.5. atstovauja Asociacijos nariams kitose teisininkų, kitų profesijų organizacijose ar kitose institucijose;

2.2.6. remia veiklas, atitinkančias Asociacijos tikslus;

2.2.7. teikia pasiūlymus Lietuvos Respublikos Seimui, Vyriausybei bei kitoms valstybės valdžios ir valdymo institucijoms dėl teisės aktų, tiesiogiai ar netiesiogiai reglamentuojančių Asociacijos narių veiklą;

2.2.8. organizuoja Asociacijos bendradarbiavimą su analogiškomis nacionalinėmis ir užsienio organizacijomis, dalyvauja tarptautiniuose renginiuose;

2.2.9. gauna paramą ar kitokio pobūdžio pagalbą iš tarptautinių visuomeninių organizacinių, nevalstybinių organizacijų, fondų bei kitų fizinių ar juridinių asmenų;

2.2.10. atlieka kitas funkcijas, kurios neprieštarauja įstatymams, Asociacijos veiklos principams bei šiems įstatams.

2.3. Asociacija, įgyvendindama savo tikslus bei uždavinius, gali vykdyti šią ūkinę komercinę veiklą:

· popierinių raštinės reikmenų gamyba (17.23);
· laikraščių spausdinimas (18.11);
· kitas spausdinimas (18.12);
· parengiamoji spausdinimo ir žiniasklaidos veikla (18.13);
· kita leidyba (18.19);
· įrašytų laikmenų tiražavimas (18.20);
· knygų leidyba (58.11);

· žinynų, katalogų ir adresų sąrašų leidyba (58.12)
· laikraščių leidyba (58.13);

· žurnalų ir periodinių leidinių leidyba (58.14);

· kita leidyba (58.19);

· kino filmų, vaizdo filmų ir televizijos programų gamyba (59.11);

· pagamintų kino filmų, vaizdo filmų ir televizijos programų meninis apipavidalinimas (59.12)
· kino filmų, vaizdo filmų ir televizijos programų platinimas (59.13);

· kino filmų rodymas (59.14);

· garso įrašymas ir muzikos įrašų leidyba (59.20);

· bendrieji patarimai ir konsultacijos, teisinių dokumentų rengimas (69.10.30);

· konsultacinė verslo ir valdymo veikla (70.22);
· socialinių ir humanitarinių mokslų moksliniai tyrimai ir taikomoji veikla (72.20);
· reklamos agentūrų veikla (73.11);

· rinkos tyrimas ir viešosios nuomonės apklausa (73.20);

· fotografavimo veikla (74.20);

· vertimo raštu ir žodžiu veikla (74.30);
· kombinuotųjų įstaigos administracinių paslaugų veikla (82.11);

· fotokopijavimo, dokumentų rengimo ir kita specializuota įstaigai būdingų paslaugų veikla (82.19);

· posėdžių ir verslo renginių organizavimas (82.30);

· kita, niekur kitur nepriskirta, verslui būdingų paslaugų veikla (82.99);

· kultūrinis švietimas (85.52);

· kitas, niekur kitur nepriskirtas, švietimas (85.59);

· kita, niekur kitur nepriskirta, nesusijusi su apgyvendinimu socialinio darbo veikla (88.99);
· verslininkų ir darbdavių narystės organizacijų veikla (94.11);

· kitų, niekur kitur nepriskirtų, narystės organizacijų veikla (94.99);
2.4. Asociacija gali vykdyti šiuose įstatuose nurodytą Lietuvos Respublikos teisės aktais neuždraustą veiklą, siekdama nurodytų Asociacijos veiklos tikslų.

2.5. Asociacija atlieka buhalterinę apskaitą, teikia finansinę-buhalterinę informaciją valstybės institucijoms ir moka mokesčius įstatymų nustatyta tvarka.

2.6. Asociacija neturi politinių tikslų. 

3. Asociacijos nariai, jų teisės ir pareigos

3.1. Asociacijos nariais gali būti asmenys, Lietuvos Respublikos arba Europos Sąjungos valstybės narės piliečiai, Lietuvos Respublikos Advokatūros įstatymo nustatyta tvarka pripažinti advokatais ar turintys teisę užsiimti advokato praktika, ar įrašyti į advokatų padėjėjų sąrašus bei ne vyresni nei 45 metų amžiaus.

3.2. Visų Asociacijos narių teisės yra lygios.

3.3. Asmuo, norintis tapti Asociacijos nariu, pateikia Prezidentui prašymą, kuris patvirtinamas Prezidento ar Generalinio sekretoriaus, bei sumoka Susirinkimo nustatyto dydžio stojamąjį mokestį. Prašymo pavyzdinę formą nustato Valdyba. Nuo prašymo patvirtinimo ir stojamojo mokesčio sumokėjimo momento prašymą pateikęs asmuo tampa Asociacijos nariu.

3.4. Asociacijoje turi būti visų Asociacijos narių sąrašas. Su šiuo sąrašu turi teisę susipažinti kiekvienas Asociacijos narys. 

3.5. Bet kuris Asociacijos narys turi teisę laisvai išstoti iš Asociacijos, prieš 30 (trisdešimt) dienų raštu kreipęsis su prašymu į Valdybą panaikinti jo narystę Asociacijoje.

3.6. Asociacijos narys turi šias teises:

3.6.1. dalyvauti Susirinkimuose su sprendžiamuoju balsu;

3.6.2. teikti pasiūlymus dėl Asociacijos veiklos;

3.6.3. dalyvauti Asociacijos ruošiamose ir vykdomose programose bei renginiuose;

3.6.4. naudotis Asociacijos teikiamomis paslaugomis;

3.6.5. gauti informaciją apie Asociacijos veiklą;

3.6.6. naudotis Asociacijos sukaupta informacija;

3.6.7. ginčyti teisme Asociacijos organų sprendimus;

3.6.8. išstoti iš Asociacijos;

3.6.9. naudotis kitomis įstatuose ir Lietuvos Respublikos teisės aktuose numatytomis teisėmis.

3.7. Asociacijos narys turi šias pareigas:

3.7.1. laikytis įstatų ir Asociacijos organų sprendimų bei dalyvauti Asociacijos veikloje;

3.7.2. propaguoti Asociacijos tikslus ir uždavinius;

3.7.3. mokėti Asociacijos visuotinio narių susirinkimo nustatytą nario mokestį.

3.8. Asmens narystė Asociacijoje baigiasi:

3.8.1. išstojus iš Asociacijos šių įstatų 3.6 punkte nustatyta tvarka;

3.8.2. Valdybos sprendimu, jeigu nustatoma, kad:

1) narys nemoka nario mokesčio daugiau kaip vienerius metus;

2) narys užsiima veikla, kuri Valdybos nuomone yra žalinga ir prieštaraujanti Asociacijos tikslams bei šiems įstatams;

3) panaikintas ar atšauktas sprendimas pripažinti Asociacijos narį advokatu ar Asociacijos narys išbraukiamas iš advokatų padėjėjų sąrašo;

4) narys mirė, pripažintas neveiksniu ar atliko tyčinį nusikaltimą;

5) kitais atvejais Valdybos sprendimu, pripažinus tai svarbiu pagrindu Asociacijos nario narystei Asociacijoje panaikinti.

3.9. Asociacijos narių stojamojo mokesčio ir nario mokesčio dydis ir mokėjimo tvarka tvirtinama Susirinkimo sprendimu.

3.10. Pasibaigus narystei Asociacijoje, buvęs narys privalo nedelsiant atsiskaityti su Asociacija. Asociacijos nario sumokėti stojamasis ir nario mokesčiai ar kitu būdu Asociacijai perduotos lėšos ir turtas yra jam/jai negrąžinami.

3.11. Valdyba savo sprendimu gali suteikti Asociacijos garbės nario vardą ypač nusipelniusiems Asociacijai asmenims. Asociacijos garbės nario vardas nesuteikia jokių Asociacijos nario teisių ar pareigų. Asociacijos garbės narių skyrimo tvarką nustato ir tvirtina Valdyba.
4. Asociacijos organai

4.1. Asociacijos organai yra:

· Susirinkimas;
· Valdyba;
· Prezidentas.

4.2. Susirinkimas yra aukščiausias Asociacijos organas. Susirinkimo kompetencijai priklauso:

4.2.1. keisti įstatus;

4.2.2. nustatyti Asociacijos tikslus ir uždavinius;

4.2.3. rinkti ir atšaukti Valdybos narius bei Prezidentą;

4.2.4. rinkti Asociacijos audito įmonę (auditorių) ir ją atšaukti; nustatyti apmokėjimo už audito paslaugas dydį ir tvarką;

4.2.5. priimti nutarimus dėl Asociacijos pertvarkymo ar pabaigos (reorganizavimo ar likvidavimo);

4.2.6. tvirtinti Valdybos parengtą metinę Asociacijos veiklos ataskaitą;

4.2.7. tvirtinti metinę finansinę atskaitomybę, priimti nutarimą dėl lėšų panaudojimo sąmatų tvirtinimo;

4.2.8. nustatyti Asociacijos stojamojo mokesčio ir nario mokesčio dydį bei mokėjimo tvarką;
4.2.9. priimti nutarimus dėl kitų juridinių asmenų steigimo ar dėl tapimo kitų juridinių asmenų dalyviu;

4.2.10. priimti nutarimus kitais Lietuvos Respublikos asociacijų įstatymu Susirinkimo kompetencijai priskirtais klausimais
4.2.11. priimti nutarimus dėl Asociacijos buveinės keitimo.

4.3. Prezidentas privalo sušaukti eilinį Susirinkimą ne vėliau kaip per 4 (keturis) mėnesius nuo Asociacijos finansinių metų pabaigos. Apie Susirinkimo datą, vietą, laiką bei darbotvarkę Generalinis sekretorius privalo informuoti Asociacijos narius raštu (laišku arba faksu) arba elektroniniu paštu, likus ne mažiau kaip 21 (dvidešimt vienai) dienai iki Susirinkimo. Jeigu visi Asociacijos nariai raštu (laišku arba faksu) arba elektroniniu paštu išreiškia savo sutikimą, šioje dalyje nustatyto termino galima nesilaikyti.

4.4. Neeilinis susirinkimas šaukiamas, jei to reikalauja ne mažiau kaip 1/3 (viena trečioji) Asociacijos narių, Valdyba, Prezidentas arba Asociacijos auditorius (audito įmonė). Šiuo atveju pranešimus dėl Susirinkimo sušaukimo Generalinis sekretorius privalo išsiųsti ne vėliau kaip per 7 (septynias) dienas nuo tokio prašymo sušaukti Susirinkimą gavimo dienos. Generalinis sekretorius išsiunčia pranešimus dėl neeilinio Susirinkimo Asociacijos nariams ne vėliau kaip prieš 14 (keturiolika) dienų iki Susirinkimo pradžios.

4.5. Susirinkimo pirmininkas ir sekretorius pasirašo Susirinkimo protokolą ir narių registravimo sąrašą.

4.6. Susirinkimas yra teisėtas, jei jame dalyvauja daugiau kaip 1/3 (viena trečioji) Asociacijos narių. Susirinkimo nutarimas laikomas priimtu, kai už jį gauta daugiau balsavimo metu dalyvaujančių narių balsų „už“ negu „prieš“ (asmenys, balsuodami susilaikę, neskaičiuojami, t.y. jie laikomi balsavimo metu nedalyvavusiais asmenimis). Šių įstatų 4.2.1 ir 4.2.5 punktuose nurodytiems Susirinkimo sprendimams priimti reikia ne mažiau kaip 2/3 Susirinkime dalyvaujančių asociacijos narių balsų. 
4.7. Kiekvienas Asociacijos narys Susirinkime turi vieną sprendžiamąjį balsą. Asociacijos nariams Susirinkime gali atstovauti jų tinkamai įgalioti atstovai.

4.8. Jei Susirinkime nėra kvorumo, tai per 1 (vieną) mėnesį Generalinis sekretorius sušaukia pakartotinį Susirinkimą, kuris turi teisę priimti nutarimus neįvykusio Susirinkimo darbotvarkės klausimais, nepaisant dalyvaujančių narių skaičiaus.

4.9. Narys, turintis balsavimo teisę ir susipažinęs su darbotvarke, gali raštu pranešti susirinkimui savo valią „už“ ar „prieš“. Tokie pranešimai įskaitomi į Susirinkimo kvorumą ir balsavimo rezultatus balsuotam klausimui.

4.10. Asociacijos kolegialus valdymo organas yra Valdyba, kurią sudaro 7 (septyni) nariai, įskaitant Prezidentą. Valdyba renkama Susirinkimo 2 (dvejiems) metams. Renkant Valdybos narius, išskyrus Prezidentą, kiekvienas Asociacijos narys turi tokį balsų skaičių, kuris lygus visų į Valdybą pasiūlytų kandidatų skaičiui. Asociacijos narys turi teisę paskirstyti turimus balsus savo nuožiūra, atiduodamas juos už vieną ar kelis kandidatus. Valdybos nariais išrenkami daugiausiai balsų surinkę kandidatai. Jei yra daugiau kandidatų, kurie surinko vienodą balsų skaičių, negu renkamų Valdybos narių skaičius, rengiamas pakartotinis balsavimas, kurio metu Asociacijos nariai turi galimybę balsuoti tik už vieną iš kandidatų, kurie surinko vienodą balsų skaičių.
4.11. Neišrinkus visų Valdybos narių ar Valdybos kadencijos eigoje atsistatydinus vienam ar keliems Valdybos nariams, šaukiamas neeilinis Susirinkimas šių įstatų 4.4 punkte nustatyta tvarka. Laikotarpiu iki neeilinio Susirinkimo sušaukimo Valdyba turi teisę savo nuožiūra paskirti laikinai eiti pareigas Valdybos narį į laisvą ar atsistatydinusio Valdybos nario vietą. 
4.12. Valdybos nariui netinkamai vykdant šiuose įstatuose nustatytas Valdybos nario pareigas, Prezidentas turi teisę inicijuoti tokio Valdybos nario atšaukimą iš pareigų, sušaukdamas neeilinį Susirinkimą šių įstatų 4.4 punkte nustatyta tvarka. 
4.13. Valdybos nariui susirgus, išėjus motinystės / tėvystės atostogų ar dėl kitų priežasčių negalint eiti savo pareigų Valdyboje, Valdyba turi teisę savo nuožiūra paskirti laikinai eiti pareigas Valdybos narį į pareigų eiti negalinčio Valdybos nario vietą.
4.14. Asociacijos Susirinkimų reglamentą, Valdybos narių ir Prezidento rinkimų detalią tvarką ir kitus procedūrinius dokumentus, esant poreikiui, parengia Valdyba ir tvirtina Susirinkimas.
4.15. Valdyba Asociacijų, kitų įstatymų ir šių įstatų nustatyta tvarka turi teisę:

4.15.1. šių įstatų nustatyta tvarka šalinti Asociacijos narius iš Asociacijos;

4.15.2. sudaryti ir pateikti Susirinkimui tvirtinti veiklos ataskaitą, metinę finansinę atskaitomybę, įplaukų paskirstymo projektą; bei teikti kitą informaciją, reikalingą darbotvarkės klausimams svarstyti;

4.15.3. sudaryti grupes programoms ir renginiams organizuoti;

4.15.4. steigti ir likviduoti Asociacijos filialus, atstovybes, tvirtinti jų nuostatus;

4.15.5. skirti ir atleisti Asociacijos filialų ir atstovybių vadovus;

4.15.6. spręsti kitus Asociacijai svarbius klausimus.

4.16. Valdybos posėdis yra teisėtas, jei jame dalyvauja daugiau kaip 1/2 (pusė) jos narių, o priimti sprendimai yra teisėti, jei už juos balsuoja ne mažiau kaip pusė posėdyje dalyvaujančių Valdybos narių. Valdybos nariai, balsuodami susilaikę, neskaičiuojami, t.y. jie laikomi balsavimo metu nedalyvavusiais Valdybos nariais. Visi Valdybos nariai turi lygias balsavimo teises. Balsams pasiskirsčius po lygiai, lemia Valdybos pirmininko balsas. Esant reikalui Valdybos nutarimai gali būti priimami korespondentiniu balsavimu arba naudojant telekomunikacinį ryšį.
4.17. Valdybos pirmininko funkcijas vykdo Prezidentas.

4.18. Valdybos posėdžio šaukimo iniciatyvos teisę turi Valdybos pirmininkas, taip pat kiti Valdybos nariai, jeigu tam pritaria daugiau kaip pusė Valdybos narių.

4.19. Valdyba kasmet ne vėliau kaip per 4 (keturis) mėnesius nuo finansinių metų pabaigos, tačiau bet kuriuo atveju iki eilinio Susirinkimo, turi parengti ir pateikti Susirinkimui patvirtinti kiekvienų praėjusių finansinių metų Asociacijos veiklos ataskaitą. Ši ataskaita yra vieša. Asociacijos veiklos ataskaitoje turi būti nurodyta:
4.19.1. informacija apie Asociacijos veiklą įgyvendinant jos įstatuose nustatytus veiklos tikslus;

4.19.2. Asociacijos narių skaičius finansinių metų pabaigoje;

4.19.3. Asociacijos metinė finansinė atskaitomybė;

4.19.4. samdomų Asociacijos darbuotojų skaičius finansinių metų pabaigoje;

4.19.5. kita informacija, kurią nustato Susirinkimas.
4.20. Valdyba savo kadencijos laikotarpiui iš savo narių renka Viceprezidentą, Generalinį sekretorių ir Iždininką. Jų funkcijos nustatomos pareigybinėse instrukcijose, kurias tvirtina Valdyba.
4.21. Prezidentas yra vienasmenis Asociacijos valdymo organas, renkamas Susirinkimo 2 (dvejiems) metams.
4.22. Renkant prezidentą, kiekvienas Asociacijos narys turi vieną balsą. Prezidentu išrenkamas daugiausiai balsų surinkęs kandidatas. Jeigu du ar daugiau kandidatų surenka vienodą balsų skaičių, rengiamas pakartotinis balsavimas dėl vienodą balsų skaičių surinkusių kandidatų.
4.23. Prezidentas organizuoja ir vykdo Asociacijos kasdieninę veiklą.

4.24. Prezidentas Asociacijų, kitų įstatymų ir šių įstatų nustatyta tvarka turi teisę:

4.24.1. savarankiškai vykdyti Susirinkimo ir Valdybos nutarimus, spręsti jam pavestus kitus finansinius ir organizacinius klausimus;

4.24.2. Asociacijos vardu sudaryti sandorius bei atstovauti Asociacijai Lietuvos Respublikos valstybinėse institucijose, teisme, arbitraže, santykiuose su kitais juridiniais ir fiziniais asmenimis;

4.24.3. kartu su Iždininku tvarkyti Asociacijos finansus ir turtą, atidaryti sąskaitas bankuose;

4.24.4. organizuoti Susirinkimo ir Valdybos nustatytų konkrečių uždavinių vykdymą;

4.24.5. priimti ir atleisti iš darbo Asociacijos darbuotojus, bei nustatyti jų pareiginius atlyginimus, Asociacijos vardu sudaryti bei keisti ir nutraukti darbo sutartis su Asociacijos darbuotojais;

4.24.6. suteikti įgaliojimus kitiems asmenims atlikti jo kompetencijai priklausančias funkcijas;

4.24.7. organizuoti viešos informacijos paskelbimą;

4.24.8. spręsti kitus Asociacijos veiklos klausimus.

5. Asociacijos filialai ir atstovybės

5.1. Filialai ir (ar) atstovybės steigiami bei jų veikla nutraukiama Valdybos nutarimu. Filialų ir (ar) atstovybių skaičius neribotas. 

5.2. Filialai ir (ar) atstovybės veikia pagal filialų ir (ar) atstovybių nuostatus, kuriuos tvirtina Valdyba. Filialų ir atstovybių vadovus skiria ir atleidžia Valdyba.

6. Asociacijos turto ir lėšų šaltiniai

6.1. Asociacijai nuosavybės teise gali priklausyti pastatai, transporto priemonės, įrenginiai ir kitas įstatuose numatytai veiklai reikalingas turtas.

6.2. Asociacijos pajamų šaltiniai yra šie:

6.2.1. stojamieji mokesčiai, nario mokesčiai ir tiksliniai įnašai;

6.2.2. fizinių ir juridinių asmenų parama, neatlygintinai perduotos lėšos ir turtas;

6.2.3. palikimai, pagal testamentą tenkantys Asociacijai;

6.2.4. skolinto kapitalo lėšos;

6.2.5. kredito įstaigų palūkanos, mokamos už jose saugomas lėšas; ir

6.2.6. pajamos iš šiuose įstatuose numatytos veiklos.

6.3. Asociacija pinigus, gautus kaip paramą, taip pat kitus negrąžintinai gautus pinigus ir kitą turtą naudoja juos davusio asmens nurodytiems tikslams, jeigu asmuo tokius tikslus nurodė.
7. Finansinės veiklos kontrolė

7.1. Susirinkimo nutarimu Asociacijoje gali būti renkama audito įmonė (auditorius) vykdyti Asociacijos veiklos kontrolę.

7.2. Finansiniams metams pasibaigus iki eilinio Susirinkimo Asociacijos audito įmonė (auditorius), jeigu ji yra išrinkta, turi patikrinti Asociacijos metinę finansinę atskaitomybę.

7.3. Asociacijos audito įmonė (auditorius) privalo:

7.3.1. tikrinti Asociacijos metinę finansinę atskaitomybę ir kitus finansinės veiklos ir apskaitos dokumentus;

7.3.2. Susirinkimo ar Valdybos pavedimu atlikti Asociacijos finansinius ir apskaitos patikrinimus;

7.3.3. artimiausiame Susirinkime arba Valdybos posėdyje pranešti apie patikrinimo metu nustatytus pažeidimus;

7.3.4. Susirinkime pateikti Asociacijos finansinės veiklos patikrinimo metų ataskaitą.

7.4. Už darbą audito įmonei (auditoriui) Asociacija gali mokėti atlyginimą. Atlyginimo dydį arba apmokėjimo už darbą sąlygas nustato Susirinkimas.

7.5. Prezidentas ir Valdyba privalo pateikti audito įmonei (auditoriui) jos reikalaujamus finansinius ir apskaitos dokumentus.

8. Dokumentų ir kitos informacijos apie Asociacijos veiklą pateikimo nariams tvarka. Asociacijos pranešimų ir skelbimų paskelbimo tvarka

8.1. Asociacijos narys, pateikęs rašytinį prašymą Generaliniam sekretoriui, turi teisę susipažinti su visais Asociacijos dokumentais ir gauti informaciją apie Asociacijos veiklą. Generalinis sekretorius privalo sudaryti galimybę Asociacijos nariui susipažinti su prašoma informacija ir (ar) dokumentais ne vėliau kaip per 7 (septynias) dienas nuo prašymo gavimo dienos.

8.2. Asociacijos pranešimai, įskaitant informaciją bei kitus dokumentus, susijusius su šaukiamu Susirinkimu, Susirinkimo nutarimai, kiti pranešimai ir dokumentai, su kuriais pagal įstatymus turi susipažinti Asociacijos nariai, siunčiami nariams šių įstatų 4.3 punkte nustatytu būdu.

8.3. Asociacijos pranešimai ir informacija, su kuria pagal įstatymus turi susipažinti kiti asmenys (nesantys Asociacijos nariais), siunčiami laišku arba įteikiami asmeniui pasirašytinai. Esant būtinumui, pranešimai gali būti perduoti faksu, po to juos išsiunčiant laišku ar įteikiant asmeniui pasirašytinai. Šiame straipsnyje nurodyti pranešimai taip pat gali būti skelbiami nacionaliniame dienraštyje „Lietuvos rytas“.

8.4. Generalinis sekretorius yra atsakingas už tinkamą pranešimų ir informacijos paskelbimą ir/ar įteikimą laiku.

9. Asociacijos pertvarkymas ir pabaiga

Asociacija pertvarkoma ir pasibaigia teisės aktuose nustatytais pagrindais ir tvarka.

10. Asociacijos įstatų keitimo ir pildymo tvarka

10.1. Asociacijos įstatai keičiami ir pildomi Susirinkimo nutarimu.
10.2. Įstatų pakeitimai ir papildymai įsigalioja nuo jų įregistravimo įstatymų nustatyta tvarka.

10.3. Įstatai priimami ir keičiami 2/3 susirinkime dalyvaujančių asociacijos narių balsų dauguma, esant ne mažiau kaip 1/5 asociacijos narių ar Valdybos iniciatyvai.

11.  Baigiamosios nuostatos
Ši įstatų redakcija buvo priimta 2011 m. vasario 25 d. įvykusiame Lietuvos jaunųjų advokatų asociacijos visuotiniame narių susirinkime.
_____________________________

Simona Oliškevičiūtė – Cicėnienė
Prezidentė

